มันนี่ทูเดย์
ลักษณ์ จ่อคิวนั่ง ธ.ก.ส.อีกวาระ
28 พ.ค. 2556

ลักษณ์ จ่อคิวนั่ง ธ.ก.ส.อีกวาระ 
นายทนุศักดิ์ เล็กอุทัย รมช.คลัง เปิดเผยภายหลังการประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) ว่า ที่ประชุมได้ให้เปิดโอกาสให้ นายลักษณ์ วจนานวัช ผู้จัดการ ธ.ก.ส. แสดงวิสัยทัศน์และนโยบายการทำงานในอีก 4 ปีข้างหน้าว่าจะทำอะไรบ้าง โดยคณะกรรมการ ธ.ก.ส.กำลังพิจารณาว่า จะต่อสัญญากับนายลักษณ์ในตำแหน่งผู้จัดการ ธ.ก.ส.อีกหรือไม่ จากที่หมดสัญญาปีนี้ คาดว่าจะสรุปชัดเจนในการประชุมเดือน มิ.ย.นี้
สมาชิก กบข.กลับลำไม่ทิ้งกองทุน
นายอารีพงศ์ ภู่ชอุ่ม ปลัดกระทรวงการคลัง ในฐานะประธานกรรมการกองทุนบำเหน็จบำนาญข้าราชการ (กบข.) เปิดเผยว่า หลังจากคณะรัฐมนตรีมีมติให้แก้ไขกฎหมาย กบข. เพื่อให้สมาชิกที่เป็นข้าราชการก่อนปี 2540 เลือกกลับไปรับบำนาญแบบเก่าได้ โดยเข้าสู่สภาในเดือน ส.ค.นี้ และคาดว่ากฎหมายจะมีผลบังคับใช้ปลายปี ขณะนี้กระทรวงการคลังได้สำรวจข้าราชการใหม่ พบว่าผู้มีสิทธิเลือกกลับไปรับบำนาญแบบเก่าได้มีอยู่ 9 แสนราย คาดว่าจะมีคนขอใช้สิทธิรับบำนาญแบบเดิมน้อยมาก โดยคาดว่าจะเหลือเพียง 20-30% จากเดิมคาดว่าประมาณ 60% เนื่องจากสมาชิกคำนวณแล้วว่าการเป็นสมาชิก กบข. ได้ผลตอบแทนรวมดีกว่าการรับบำนาญแบบเดิม
“ตอนนี้ กรมบัญชีกลาง และ กบข. ทำสูตรการคำนวณให้กับสมาชิกที่กำลังตัดสินใจว่าจะเลือกการรับบำนาญแบบไหนดี โดยสูตรที่ทำขึ้นจะประมวลผลออกมาให้ทราบว่าอายุราชการเท่านี้ เงินเดือนอย่างนี้ เลือกแบบไหนจะดีที่สุด ก็ให้สมาชิก กบข.ติดต่อกับกรมบัญชีกลาง และ กบข.ได้” นายอารีพงศ์ กล่าว
สำหรับฐานะ กบข.ปี 2555 มีสินทรัพย์สุทธิ 5.77 แสนล้านบาท เพิ่มขึ้นจากปีที่ผ่านมา 5.46 หมื่นล้านบาท หรือ 10% ผลตอบแทนการลงทุนอยู่ที่ 7.82%